מבוכים ודרקונים

התפתחות המשחק והיסטוריה

מקור המשחק הוא במשחקי המיניאטורות או משחקי מלחמה. ממציא המשחק, גארי גייגקס, סוכן ביטוח אמריקאי, היה חובב מושבע של מיניאטורות ואף היה משחק עם חבריו משחקי מלחמה עם מיניאטורות רבות שכללו לוחמים, מפלצות, קוסמים ואבירים. על מנת להפוך את משחקי המלחמה למעניינים יותר, המציא גייגקס משחק מלחמה שנקרא "שריון שרשראות" (Chainmail), שנועד להרחיב את המשחקים הקיימים.
משחק זה היה משחק מלחמה קלאסי בו נעשה שימוש במיניאטורות קטנות העשויות בדיל, אולם בחוברת החוקים היה פרק המוקדש ל"אלופי מלחמה" אותם מפקדים בכירים של צבאות הפנטזיה ולהם הוקדשו תכונות מיוחדות וחוקים רבים ייעודיים לאותם דמויות.
עצם הרעיון שאפשר לשחק דמות אחת במקום צבא שלם, משך את תשומת לבו של גייגקס, והוא התחיל לפתח משחק שבעצם מאפשר לכל שחקן לאמץ דמות אחת (ולא צבא שלם), ולקחת על עצמו את כל תכונות הדמות, אישיות, כוחות לחימה, היסטוריה וקשרים לאנשים אחרים. כך בעצם הפך המשחק שהמציא גייגקס ממשחק מלחמה למשחק תפקידים, לו ניתן השם מבוכים ודרקונים, ובו כל שחקן מגלם דמות.
המשחק מתבצע באמצעות מנחה ("שליט המבוך", או בראשי תיבות שה"ם), המתאר לשחקנים את העולם, העלילה ומספק לשחקנים הרפתקאות שונות, כאשר כל שחקן מגלם דמות בודדת במשחק. המשחק מתרחש בעולם פנטזיה פרי דמיון המנחה או בעולם מערכה מוכן כגון רומח הדרקון, ממלכות נשכחות, רייבנלופט או איי הסערה. 

הרפתקה ממוצעת כוללת התמודדות עם אתגרים בדמות מפלצות, מלכודות ופתרון חידות. בנוסף הרפתקה כוללת אינטראקציה עם דמויות בלי שחקן (דב"שים) המנוהלות על ידי שליט המבוך. דמויות אלו יכולות לשמש כבעלי-ברית, ניצבים או אויבים לחבורה.
משחק מו"ד משאיר מקום רב לדמיון ולגמישות, כשהחוקים ניתנים לפרשנות, והסיבוכיות שלהן משתנה ממהדורה למהדורה. המשחק עצמו אינו מוגבל, בניגוד למשחקי מחשב או משחק לוח, והשה"ם והשחקנים יכולים לשנות את העולם כרצונם. כמעט בכל משחק ניתן גם למצוא חוקי-בית, חוקים שלא קיימים בספרי המקור, והמנחה משתמש בהם כדי להרחיב את יכולות המשחק או לתת מענה למצבים שלא מתוארים בספרי המקור. מספר רב של מצבים לא מתואר בספר החוקים, אלא שליט המבוך מחליט מה מתרחש במשחק.

מהדורות וגרסאות

המשחק זכה ברבות השנים למהדורות שונות, כשלכל אחת דגש אחר. ההבדלים בין מהדורה למהדורה כוללים שינויים בחוקים, בגזעים ובמקצועות בכל מהדורה, בציוד, וכך הלאה. כיום קיימות שתי מהדורות שניתן לרכוש - מה' 5, מה' 4, מה' 3, מה' 3.5 והמשחק Pathfinder, שמבוסס על מה' 3.5. 

אין מניעה לשחק עם מהדורות ישנות, ולמעשה יש שחקנים רבים שעושים זאת - זה דורש רק הסכמה של השחקנים.
בעברית יצאו חמש מהדורות שונות. לפני השיטה שנקראת היום מהדורה שלוש וחצי, מו"ד התחלקה לגרסה הרגילה ולגרסה המתקדמת. המהדורה הראשונה שיצאה בעברית, הגיעה בחמש ערכות שונות, ומקבילה לגרסה הרביעית האמריקאית. לאחריה יצא בעברית המשחק המתקדם, שנקרא "מבוכים ודרקונים מורחב", או "מוד"מ". בעברית יצאה הגרסה השנייה של מוד"מ לאור. התרגום האחרון של חברת מיצוב, שהייתה בשנות ה-90 הזכיינית של מו"ד בארץ, היה למהדורה החמישית שהגיעה בקופסה שחורה בסיסית ובספר חוקים עב-כרס שהכיל את כל הדרגות, מ-1 עד 36.
לאחר תרגום מהדורות אלו, חדלה מיצוב להפיק ולתרגם את מו"ד לעברית. באותה תקופה בערך (שנות ה-90 המאוחרות של המאה ה-20) קנתה חברת "מכשפי החוף" (Wizards of the Coast) את TSR, החברה שהוציאה את המשחק במקור. בתחילת שנות ה-2000 מכשפי החוף הוציאה לאור את המהדורה השלישית של מבוכים ודרקונים. בשנת 2003 הוציאה לאור חברת כוכבי-כסף את המהדורה השלישית גם בעברית.
בשנת 2008 יצאה לאור המהדורה הרביעית של המשחק, שתורגמה היא על ידי כוכבי כסף. מה' זו נחשבת לפחות מוצלחת על ידי שחקנים רבים. מספר חודשים לאחר מכן, פרסמה חברת Paizo את פאת'פיינדר שמתבססת על החוקים החינמיים של מהדורה 3.5, System Reference Documents, ובכך למעשה התקיימו בשוק שתי מהדורות זו לצד זו.
מכשפי החוף הכריזו ב-2012 על תחילת הכתיבה של מהדורה חדשה, D&D Next, שפורסמה בחינם בגרסת בטא פומבית במהלך 2013. אחת מהמטרות המוצהרות הייתה להחזיר את השחקנים שעברו ל Pathfinder ושיטות אחרות דמויות מו"ד, לאחר שמו"ד 4 פורסמה. 

מו"ד 5 יצאה לאור החל באוגוסט 2015, עם שלושת ספרי הבסיס הקלאסיים, אך עם מספר מצומצם בהרבה של ספרי הרחבה. נכון לתחילת 2015, מכשפי החוף לא הודיעו על מתן זיכיון לתרגום השיטה לשפות אחרות, בכללן עברית.
ביולי 2014 מאנקי טיים הודיעה שבכוונתה לתרגם את Pathfinder כתחליף למה' 4. ספר הבסיס צפוי להתפרסם בפסח 2015, כשלאחריו יגיע גם אוגדן המפלצות. הפונדק הוצאה לאור הכריזו על פרסום הרפתקאות בעברית ל Pathfinder, במסגרת עולם המערכה איי הסערה.

ספרי הרחבה

ספרי הרחבה למבוכים ודרקונים נועדו להעשיר את הידע של השה"מ והשחקן כאחד. הם כוללים חוקים נוספים, עולמות מערכה, הרפתקאות ועוד.
כמות ספרי ההרחבה הזמינים משתנה ממהדורה למהדורה, כשעם השנים מספרם הולך ופוחת.
ספר ההרחבה הראשון שיצא בעברית למהדורה 4 הוא "מתוך האפלה", אוגדן מפלצות ויריבים המבוסס על עולם המערכה איי הסערה. בנוסף אליו יצאו גם הספרים ספר החוקים לשחקן 2, מגדיר המפלצות 2, ותיבת האוצרות.
ספרי ההרחבה שתורגמו לעברית עבור מהדורה 3 הם: "המדריך השלם לקדושה", "המדריך השלם ללוחמה", "המדריך השלם למאגיה" ו- "המדריך להרפתקן". כמו כן, תורגמו לעברית ההרפתקאות "מבצר העלטה", "סדן הזעם". מעבר לספרי ההרחבה המתורגמים, ניתן גם למצוא עושר ספרי הרחבה מקוריים בעברית:
הראשונה להוציא לאור ספר הרחבה מקורי בעברית למו"ד 3 הייתה ההוצאה לאור "פלדה ואש", שהוציאה לאור את ההרפתקה "החיה שבתוכנו" במאי 2003, עוד לפני שהספר לשחקן מהדורה שלישית ראה אור בעברית. באוקטובר של אותה השנה ראתה אור ההרפתקה השנייה שלה, "מלחמת אבות" והספר "הנמוכים והאמיצים" מבית "התעשייה הגובלינית". באוקטובר 2004 הפונדק הוצאה לאור פרסמה את הרשומון של עולם "איי הסערה", ובדצמבר 2005 הוציאה גם הרפתקה ראשונה לעולם זה, "מגילת העוצמה". 
בעבר הרחוק חברת מיצוב הוציאה לאור זוג הרפתקאות פרי עטו של גבע פרי בעולם "ארצות החלום" - שכתב את "נשות הירח", "מלחמת הפסלים החיים" ועוד. הרפתקאות אלו נחשבו להרפתקאות רשמיות. בנוסף יצאו בעברית גם ספרי "רומח הדרקון" אשר היו הספרים הסיפוריים היחידים של מבוכים ודרקונים בעברית.

קוביות וסיכוי הצלחה

הצלחה או כישלון במשחק נקבעות בשילוב של מזל ויכולות דמות השחקן, מדובר לרוב בגלגול קובייה והוספה של תוספים או מחסרים לתוצאה ובדיקתה מול מספר מטרה. המשחק מתבסס על סט של קוביות משחק שמכיל פאונים בעלי 4, 6, 8, 10, 12 ו־20 פאות (חמשת הגופים האפלטוניים ופאון בעל 10 פאות), הממוספרות כולן מ-1 ועד למספר הפאות שיש בה (בקפיצות של אחד, כמו בקובייה סטנדרטית). במהדורות ישנות יותר היה גם ייצוג של אחוזים, באמצעות גלגול שתי קוביות ק10.
 
בשפת המשחק נקראות קוביות אלו: ק4, ק6, ק8, ק10, ק12 ו- ק20. המספר שמימין לאות ק' מסמן כמה פעמים הקוביה מוטלת, והמספר שמשמאל לאות מסמל את מספר הפאות של הקובייה כך שאם שחקן מתבקש להטיל ארבע קוביות בעלות 6 פאות על מנת לקבוע תוצאה כלשהי, הוא מתבקש להטיל 4ק6.
העיקרון העומד מאחורי השימוש בקוביות גורס כי לדמות ישנה הסתברות מסוימת להצליח (או להיכשל) בפעולה מסוימת. תוצאת גלגול הקוביה יקבע אם הדמות הצליחה או נכשלה בפעולה. ההסתברות נקבעת על פי מכלול של גורמים כגון תכונותיה של הדמות, דרגתה (המבטאת את עוצמתה), השפעות חיצוניות וכו'. דמות המתקדמת בדרגות משפרת כפועל יוצא את ההסתברות להצלחה בפעולות מסוימות. באופן זה ההסתמכות על המזל במשחק מו"ד היא משנית.

לדוגמה - דמות בעלת כח פיזי רב תהיה בעלת הסתברות גבוהה יותר להצלחה במשימה של שבירת דלת נעולה. לחלופין, דמות בעלת זריזות גבוהה תהיה בעלת סיכויים גבוהים יותר להצלחה בירי בחץ וקשת מאשר דמות מגושמת.

עזרי משחק נוספים

לכל דמות שחקן יש מערך של נתונים, הכולל רשימת תוספים ומחסרים לתכונות, מיומנויות, יכולות התקפה,לחשים ועוד. כל הנתונים מופיעים בדף דמות. שחקנים ומנחים נוטים להשתמש בעזרים נוספים, כמו ספרים נוספים שמרחיבים את אפשרויות המשחק, וכן עזרים שונים שנועדים להמחיש דברים כמו אווירת המשחק כגון נרות, מפות או מיניאטורות. 
שליט המבוך מסתיר את הרשימות שלו מעייני השחקנים באמצעות מסך, שלעיתים קרובות מורכב מחוברת קרטון שבה מופיעה רשימת טבלאות שימושיות ונפוצות לשימוש מהיר (כגון טבלאות הקשורות לקרב). גם ספרים כבדים משמשים כמסך מאולתר.
כאשר ההרפתקאה מתנהלת במבוך, השחקנים ממפים את המבוך תוך כדי חקירתו. המפה משורטטת על דף משבצות כאשר כל משבצת מייצגת (בדרך כלל) שטח בגודל מטר על מטר. ישנם סימונים מוסכמים כגון דלת, חלון, חרך ירי, דלת נסתרת, שולחן, מלכודת וכו'. המיפוי נעשה על ידי אחד השחקנים לפי תיאורים מילוליים שמספק שליט המבוך. אם השחקן מתבלבל, הדבר עלול להביא למפה שגויה, דבר המוסיף למימד המתח ואי-הוודאות שבהרפתקאה. לעיתים משחקים עם מפה מוכנה מראש שגלויה כולה לשחקנים.

מהלך המשחק

לאחר שקובעים את הפרטים של הדמויות של השחקנים מתחילים לשחק. שליט המבוך מתאר את הסיטואציה שבה נמצאים השחקנים ואת מה שהדמויות יודעות על מה שהביא לסיטואציה, על פי זה השחקנים בוחרים מה הדמויות שלהם יעשו ואז שליט המבוך מתאר למה הובילו הפעולות של השחקנים וכך הלאה. בדרך כלל על מנת לבצע פעולה יש להטיל קובייה ולאחר מכן שליט המבוך קובע האם הדמויות הצליחו או נכשלו בפעולותיהם.

שליט המבוך

שליט המבוך (בראשי תיבות: שה"מ) הוא מנחה במשחק התפקידים מבוכים ודרקונים. השם המקורי, Dungeon Master, הוא שם רשום של חברת Wizards of the Coast (הומצא במקור על ידי TSR, שנקנתה מאוחר יותר בידי WotC). על כן, בשיטות אחרות נוהגים לקרוא למנחה המשחק "מספר סיפורים", "שליט המשחק" (GM), "במאי", או פשוט "מנחה".
שליט המבוך נותן את המסגרת לעולם בו משוחק המשחק, ומשמש כסמכות אחרונה בכל הנוגע לחוקים.